2017. gada \_\_. \_\_\_ Noteikumi Nr. \_\_

Rīgā prot. Nr. \_\_ \_\_. §)

**Ministru kabineta noteikumu projekts**

**"Smēķēšanas ierobežošanas valsts komisijas nolikums"**

*Izdoti saskaņā ar*

*Tabakas izstrādājumu, augu smēķēšanas produktu,*

*elektronisko smēķēšanas ierīču*

*un to šķidrumu aprites likuma 11.pantu*

**I. Vispārīgais jautājums**

1. Smēķēšanas ierobežošanas valsts komisija (turpmāk - komisija) ir koleģiāla koordinējoša valsts institūcija, kas darbojas, lai nodrošinātu cilvēku tiesības dzīvot tīrā un labvēlīgā, ar smēķēšanai paredzētu tabakas izstrādājumu un augu smēķēšanas produktu dūmiem, kā arī ar elektronisko smēķēšanas ierīču tvaiku nepiesārņotā vidē. Komisija koordinē darbības, kas saistītas ar tabakas izstrādājumu, augu smēķēšanas produktu, jaunieviestu tabakas izstrādājumu, elektronisko smēķēšanas ierīču un to šķidrumu lietošanas profilaksi un ierobežošanu un tabakas izstrādājumu, augu smēķēšanas produktu, jaunieviestu tabakas izstrādājumu, elektronisko smēķēšanas ierīču un to šķidrumu apriti, kā arī ārstēšanu no nikotīna atkarības.

**II. Komisijas uzdevumi un tiesības**

2. Komisijas galvenie uzdevumi ir:

2.1. koordinēt pasākumus, kuru mērķis ir nodrošināt cilvēku tiesības uz tīru un labvēlīgu, ar tabakas un augu smēķēšanas produktu dūmiem, kā arī ar elektronisko smēķēšanas ierīču tvaiku nepiesārņotu gaisu;

2.2. koordinēt un veicināt to valsts un pašvaldību institūciju sadarbību, kuras Tabakas izstrādājumu, augu smēķēšanas produktu, elektronisko smēķēšanas ierīču un to šķidrumu aprites likumā noteiktajā kārtībā kontrolē tabakas izstrādājumu, augu smēķēšanas produktu, jaunieviestu tabakas izstrādājumu, elektronisko smēķēšanas ierīču un to šķidrumu apriti un to smēķēšanu publiskās vietās un telpās, kā arī citu personu klātbūtnē;

2.3. izstrādāt priekšlikumus normatīvajiem aktiem un politikas plānošanas dokumentiem attiecībā uz tabakas izstrādājumiem, augu smēķēšanas produktiem, jaunieviestiem tabakas izstrādājumiem, elektroniskajām smēķēšanas ierīcēm un to šķidrumiem, ievērojot uz pierādījumiem balstītus Pasaules Veselības organizācijas un citu institūciju ieteikumus un ņemot vērā arī citu valstu pieredzi;

2.4. izstrādāt priekšlikumus nepieciešamajiem pasākumiem smēķēšanas ierobežošanai (tajā skaitā smēķēšanas profilakses pasākumiem), kā arī tabakas izstrādājumu, augu smēķēšanas produktu, jaunieviestu tabakas izstrādājumu, elektronisko smēķēšanas ierīču un to šķidrumu aprites un lietošanas ierobežošanai;

2.5. izvērtēt un sniegt priekšlikumus par Veselības ministrijas un citu institūciju sagatavotajiem politikas plānošanas dokumentiem un normatīvo aktu projektiem smēķēšanas ierobežošanas jomā.

3. Komisijai ir tiesības:

3.1. uzaicināt uz komisijas sēdi valsts un pašvaldību institūciju amatpersonas, biedrību un nodibinājumu un citu juridisko personu pārstāvjus, kā arī fiziskās personas, kuras iesniegušas komisijai priekšlikumus vai kuras var sniegt komisijai nepieciešamo informāciju;

3.2. pieprasīt un saņemt no valsts un pašvaldību institūcijām, biedrībām, nodibinājumiem un citām juridiskajām personām, kā arī no fiziskajām personām informāciju par Tabakas izstrādājumu, augu smēķēšanas produktu, elektronisko smēķēšanas ierīču un to šķidrumu aprites likuma un citu normatīvo aktu ievērošanu jautājumos, kas saistīti ar smēķēšanas ierobežošanu, kā arī tabakas izstrādājumu, augu smēķēšanas produktu, jaunieviestu tabakas izstrādājumu, un elektronisko smēķēšanas ierīču un to šķidrumu apriti;

3.3. informēt plašsaziņas līdzekļus par jautājumiem, kas saistīti ar smēķēšanas ierobežošanu un tabakas izstrādājumu, augu smēķēšanas produktu, jaunieviestu tabakas izstrādājumu, elektronisko smēķēšanas ierīču un to šķidrumu apriti;

3.4. atbilstoši kompetencei veidot darba grupas atsevišķu jautājumu padziļinātai izpētei.

**III. Komisijas darba kārtība**

4. Komisijas darbu organizē un vada tās priekšsēdētājs.

5. Komisijas sēdes sasauc ne retāk kā divas reizes gadā. Sēdes laiku un vietu nosaka komisijas priekšsēdētājs. Komisijas sēdes ir atklātas, ja vien ar īpašu komisijas lēmumu nav noteikts citādi.

6. Komisijas priekšsēdētājs pēc savas vai komisijas locekļu iniciatīvas ir tiesīgs sasaukt ārkārtas sēdi.

7. Komisijas sekretariāts ne vēlāk kā 10 darbdienas, bet ārkārtas sēdes gadījumā ne vēlāk kā piecas darbdienas pirms komisijas sēdes par to elektroniski informē komisijas locekļus, norādot sēdes norises vietu, laiku un darba kārtību.

8. Komisija ir lemttiesīga, ja tās sēdē piedalās ne mazāk kā puse no komisijas locekļiem. Ja komisija nav lemttiesīga, piecu darbdienu laikā komisijas sēdi sasauc atkārtoti.

9. Gadījumā, kad komisijas loceklis nevar piedalīties sēdē, viņam ir tiesības rakstiski pilnvarot citu personu ar balsstiesībām viņu pārstāvēt komisijas sēdē.

10. Komisijas lēmumus pieņem sēdē, atklāti balsojot, ar klātesošo komisijas locekļu vienkāršu balsu vairākumu. Ja balsis sadalās līdzīgi, izšķirošā ir komisijas priekšsēdētāja balss.

11. Komisijas sēdes tiek protokolētas. Protokolu paraksta komisijas priekšsēdētājs.

12. Komisijas loceklim ir tiesības pieprasīt, lai tā viedoklis tiktu ierakstīts protokolā.

13. Komisijas sēdes protokolu komisijas sekretariāts nosūta komisijas locekļiem 10 darbdienu laikā pēc komisijas sēdes.

14. Komisijas locekļi atalgojumu par darbu komisijā nesaņem.

15. Komisiju materiāltehniski nodrošina un tās sekretariāta funkcijas veic Veselības ministrija.

Ministru prezidents Māris Kučinskis

Veselības ministre Anda Čakša

Iesniedzējs: Veselības ministre Anda Čakša

Vīza: Valsts sekretārs Kārlis Ketners